**NACRT 30. oktobar 24.**

**ZAKON**

 **O IZMJENAMA I DOPUNAMA**

**ZAKONA O NACIONALNIM STRUČNIM KVALIFIKACIJAMA**

 **Član 1**

U Zakonu o nacionalnim stručnim kvalifikacijama („Službeni list CG”, br. 80/08 i 40/16) u članu 2 poslije stava 1 dodaje se novi stav koji glasi:

,,Izuzetno od stava 1 ovog člana, stručna kvalifikacija u oblasti visokog obrazovanja zasnovana je na posebnom programu obrazovanja.”

 **Član 2**

Član 4 mijenja se i glasi:

**,, Mikrokvalifikacija i ključna kompetencija**

Član 4

Mikrokvalifikacija je stečeno znanje, vještine i kompetencije koje polaznik stiče na osnovu jednog ili više ishoda učenja u skladu sa ovim zakonom i uvažava se u postupku sticanja stručne kvalifikacije.

Ključna kompetencija (u oblasti informacione i komunikacione tehnologije, stranih jezika i dr.) bitna za obavljanje poslova u okviru zanimanja stiče se u skladu sa ovim zakonom i uvažava se u postupku sticanja stručne kvalifikacije.”

 **Član 3**

U članu 5 stav 2 riječi: ,,ključna vještina” zamjenjuju se riječima: ,,Mikrokvalifikacija i ključna kompetencija”.

Stav 4 mijenja se i glasi:

,,Mikrokvalifikacija, odnosno ključna kompetenija dokazuje se javnom ispravom potvrdom o stečenoj mikrokvalifikaciji, odnosno ključnoj kompetenciji.”

 **Član 4**

U nazivu člana 6 poslije riječi ,,obrazovanja” dodaju se riječi: ,,i sticanje stručne kvalifikacije”.

U članu 6 stav 1 riječi: ,,odgovarajući nivo obrazovanje” zamjenjuju se riječima: ,,odgovarajuća kvalifikacija nivoa obrazovanja”.

 **Član 5**

U članu 7 stav 1 tačka 6 zagrada i riječi: ,,formalno obrazovanje” brišu se.

 Poslije tačke 6 dodaje se nova tačka 6a koja glasi:

**,,**6a) formalno obrazovanje je organizovan proces obrazovanja koji se ostvaruje po javno važećem obrazovnom programu, odnosno studijskom programu ili dijelu tog programa (modul, jedinica učenja i sl.) na osnovu kojeg se stiče kvalifikacija nivoa obrazovanja, odnosno jedna ili više stručnih kvalifikacija;”

U tački 10 riječi: ,,akreditovao nadležni savjet” zamjenjuju se riječima: ,,akreditovala Agencija za kontrolu obezbjeđenja kvaliteta visokog obrazovanja (daljem tekstu: Agencija)”.

U tački 17 poslije riječi ,,programa” dodaju se zarez i riječi: ,,odnosno studijskog programa” i poslije zagrade dodaju se zarez i riječi: ,,odnosno akredituje Agencija”.

Poslije tačke 17 dodaje se nova tačka 17a koja glasi:

,,17a) javno važeći strudijski program je akreditovani studijski program;

U tački 18 poslije riječi ,,odraslih” dodaju se zagrada i riječi:,,u daljem tekstu: organizator obrazovanja”.

 **Član 6**

U članu 8poslije riječi ,,kvalifikacija” dodaju se riječi: ,,do nivoa visokog obrazovanja”.

 **Član 7**

U članu 9 stav 2 briše se.

U stavu 3 riječi: ,,st.1 i 2” zamjenjuju se riječima: ,,stava 1”.

 **Član 8**

U članu 10 stav 1 riječi: ,,uslove koje treba da ispunjava organizator” zamjenjuju se riječima: ,,uslove za provjeru”.

 **Član 9**

U nazivu poglavlja III poslije riječi ,,kvalifikacije” dodaju se riječi: ,,i mikrokvalifikacije”.

U članu 12 broj ,,17” zamjenjuje se brojem ,,15”.

Stav 2 mijenja se i glasi:

,, Mikrokvalifikaciju, odnosno ključnu kompetenciju može steći lice koje ima najmanje 15 godina života.”

**Član 10**

Član 12a mijenja se i glasi:

 ,,**Pravo na sticanje**

 **Član 12a**

,,Pravo na sticanje stručne kvalifikacije, odnosno mikrokvalifikacije ima crnogorski državljanin, lice koje ima status stranca odnosno koje traži međunardnu zaštitu, lice sa odobrenom međunarodnom ili privremenom zaštitom i lice bez državljanstva.”

 **Član 11**

 Član 13 mijenja se i glasi:

,,Priznavanje inostranih sertifikata, odnosno potvrda je formalno priznavanje inostranih sertifikata o stečenim stručnim kvalifikacijama, odnosno potvrda o stečenim mikrokvalifikacijama.”

Priznavanje iz stava 1 ovog člana vrši Centar u skladu sa ovim zakonom, ako međunarodnim ugovorom nije drugačije uređeno.

U postupku priznavanja inostranog sertifikata, odnosno potvrde donosi se rješenje u roku od 30 dana od dana podnošenja zahtjeva.

Rješenje o priznavanju inostranog sertifikata donosi Centar na prijedlog komisije koju obrazuje Centar.

Rješenje o priznavanju inostrane potvrde donosi Centar na prijedlog komisije koju obrazuje Centar.

Protiv rješenja iz stava 3 ovog člana može se pokrenuti upravni spor.

Priznavanje inostranih sertifikata, odnosno potvrda u oblasti visokog obrazovanja vrši ustanova visokog obrazovanja u skladu sa svojim aktom.”

 **Član 13**

U članu 14 st. 1 i 2 i čanu 15 stav 1 riječi: ,,inostrani sertifikat” u različitom padežu zamjenjuju se riječima: inostrani sertifikat, odnosno potvrda” u odgovarajućem padežu .

U stavu 2 poslije riječi ,,Ministarstvo” dodaju se zarez i riječi: ,,odnosno ustanova visokog obrazovanja”.

 **Član 14**

U članu 16 stav 1 mijenja se i glasi:

,,Ministarstvo, Centar i ustanova visokog obrazovanje informišu i savjetuju lice o mogućnostima, uslovima, načinu i postupku sticanja stručne kvalifikacije, mikrokvalifikacije i priznavanju inostranih sertifikata, odnosno potvrda.”

U stavu 2 poslije riječi ,,Centar” dodaju se zarez i riječi: ,,ustanova visokog obrazovanja” i riječi: ,,kvalifikacije, kao i priznavanja inostranih sertifikata” zamjenjuju se riječima: ,,kvalifikacije, mikrokvalifikacije i priznavanju inostranih sertifikata, odnosno potvrda”.

 **Član 15**

U članu 17 stav 1 poslije riječi ,,kvalifikacije” dodaju se zarez i riječi: ,,odnosno mikrokvalifikacije”.

Stav 2 mijenja se i glasi:

,,Ustanovi visokog obrazovanja koja ima akreditovan poseban program za sticanje stručne kvalifikacije, odnosno mikrokvalifikacije izdaje se licenca iz stava 1 ovog člana.”

**Član 16**

U članu 18 stav 1 poslije riječi ,,zakona” umjesto zareza stavlja se tačka i riječi:,,a u cilju zaključivanja ugovora o radu na neodređeno vrijeme” brišu se.

U stavu 2 riječi: ,,organizatora obrazovanja” zamjenjuju se riječima: ,,Ispitnog centra”.

 **Član 17**

Član 19mijenja se i glasi:

,,Postupak za sticanje stručne kvalifikacije, mikrokvalifikacije, ključne kompetencije, odnosno priznavanje inostranog sertifikata, odnosno potvrde pokreće se zahtjevom.

Zahtjev za provjeru znanja vještina i kompetencija za sticanjestručne kvalifikacije podnosi se Ispitnom centru preko organizatora obrazovanja.

Izuzetno od stava 2 ovog člana, ako nema licenciranog organizatora obrazovanja, zahtjev za direktnu provjeru podnosi se Ispitnom centru, a kandidat je dužan obezbijedi uslove za provjeru kod odgovarajućeg pravnog lica koji obavlja djelatnost u skladu sa zakonom.

Zahtjev za sticanje stručne kvalifikacije u visokom obrazovanju podnosi se ustanovi visokog obrazovanja.

Zahtjev za provjeru znanja, vještina i kompetencija za sticanje mikrokvalifikacije I ključne kompetencije podnosi se organizatoru obrazovanja, odnosno ustanovi visokog obrazovanja

Zahtjev za priznavanje inostranog sertifikata, odnosno potvrde podnosi se Centru, odnosno ustanovi visokog obrazovanja.”

 **Član 18**

U članu 20stav 2 riječi: ,,organizator obrazovanja” zamjenjuju se riječima: ,,Ispitni centar”.

Poslije stava 2 dodaje se novi stav koji glasi:

,,Izuzetno od stava 2 ovog člana ako nema licenciranih ispitivača za odgovarajuću stručnu kvalifikaciju komisiju čine licencirani ispitivači za srodnu oblast.”

U stavu 5 poslije riječi ,,kvalifikacije” dodaju se zarez i riječi: ,,odnosno mikrokvalifikacije i ključne kompetencije” i poslije riječi ,,Ministarstvo” dodaju se zarez i riječi: ,,odnosno ustanova visokog obrazovanja”.

Dosadašnji st. 3, 4 i 5 postaju st. 4,5 i 6.

 **Član 19**

Poslije člana 20 dodaju se dva nova člana koji glase:

 ,,**Provjera znanja za sticanje mikrokvalifikacije**

 Član 20a

Provjeru znanja, vještina i kompetencija za sticanje mikrokvalifikacije vrši komisija koju obrazuje organizator obrazovanja.

Komisiju iz stava 1 ovog člana čine ispitivači koji ispunjavaju uslove u skladu s programom obrazovanja od kojih dva člana određuje organizator obrazovanja i jednog člana određuje Centar.

Provjera znanja vještina i kompetencija za sticanje mikrokvalifikacije u visokom obrazovanju vrši se u skladu sa aktom ustanove visokog obrazovanja.

 **Provjera znanja za sticanje ključne kompetencije**

Član 20b

Provjeru znanja, vještina i kompetencija za sticanje ključne kompetencije vrši komisija koju obrazuje organizator obrazovanja.

Komisiju iz stava 1 ovog člana koju čine ispitivači licencirani u skladu sa ovim zakonom.”

 **Član 20**

 Član24 mijenja se i glasi:

,,Ispit za provjeru znanja vještina i kompetencija za sticanje stručne kvalifikacije, odnosno mikrokvalifikacije (u daljem tekstu: ispit) obavlja se kod organizatora obrazovanja.

Izuzetno od stava 1 ovog člana, ispit za sticanje stručne kvalifikacije može se obaviti i u Ispitnom centru.”

 **Član 21**

Član 26 mijenja se i glasi:

,,Kandidatu koji je uspješno završio ispit za sticanje stručne kvalifikacije Ispitni centar sertifikat.

Kandidatu koji je uspješno završio ispit za sticanje mikrokvalifikacije, odnosno ključne kompetencije organizator obrazovanja, odnosno ustanova visokog obrazovanaj, izdaje potvrdu.

Oblik i sadržaj sertifikata, odnosno potvrde propisuje Ministarstvo.”

 **Član 22**

U članu 28 stav 2 riječi: ,,organizatoru obrazovanja” zamjenjuju se riječima: ,,Ispitnom centru, odnosno ustanovi visokog obrazovanja”.

Poslije stava 6 dodaju se dva nova stava koji glase:

,,Kandidat koji stiče mikrokvalifikaciju, odnosno ključnu kompetenciju ima pravo prigovora na utvrđeni uspjeh na ispitu koji podnosi organizatoru obrazovanja, odnosno ustanovi visokog obrazovanja.

Odredbe ovog člana koje se odnose na stručnu kvalifikaciju shodno se primjenjuju na prigovor na utvrđeni uspjeh na ispitu za sticanje mikrokvalifikacije, odnosno ključne kompetencije.”

 **Član 23**

Član 28a briše se.

 **Član 24**

U članu 31 stav 1 mijenja se i glasi:

,,Troškove postupka provjere za sticanje stručne kvalifikacije, odnosno mikrokvalifikacije i izdavanje sertifikata, odnosno potvrde plaća kandidat.”

 **Član 25**

U članu 32 stav 1 poslije riječi:,, stručne kvalifikacije” dodaju se zarez i riječi: ,,odnosno mikrokvalifikacije”.

Stav 3 mijenja se i glasi:

,,Evidenciju iz stava 1 tač 6 i 8 ovog člana vodi Ispitni centar, ustanova visokog obrazovanja, odnosno organizator obrazovanja.”

Poslije stava 4 dodaje se novi stav koji glasi:

,,Evidenciju iz stava 1 tačka 7 ovog člana voi Centar, odnosno ustanova visokog obrazovanja.”

Dosadašnji stav 5 postaje stav 6.

 **Član 26**

Poslije člana 36 dodaju se .. nova člana koji glase: **,,Započeti postupci**

Član 36a

 Postupak provjere za sticanje stručne kvalifikacije,izdavanje sertifikata, odnosno priznavanje inostranog sertifikata započet prije stupanja na snagu ovog zakona završiće se po propisima po kojima je započet.

 **Podzakonski propisi**

 Član 36b

Propisi za sprovođenje ovog zakona donijeće se u roku od 6 mjeseci od dana stupanja na snagu ovog zakona.

Do donošenja propisa iz stava 1 ovog člana primjenjivaće se propisi koji su važili do stupanja na snagu ovog zakona ako nijesu u suprotnosti sa ovim zakonom.

 **Član 27**

Ovaj zakon stupa na snagu osmog dana od dana objavljivanja u „Službenom listu Crne Gore”.

Prelazne i završne odredbe će se definisati u cjelini nakon utvrđivanja konačnog teksta osnovnih odredbi ovoga zakona.

 **O b r a z l o ž e nj e**

**I Ustavni osnov za donošenje zakona**

Ustavni osnov za donošnje ovog zakona sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za donošenje zakona**

Donošenje Zakona o izmjenama i dopunama ***Zakona o nacionalnim stručnim*** ***kvalifikacijama*** ima za cilj stvaranje uslova za obezbjeđivanje i unapređivanje kvaliteta u sticanju stručnih kvalifikacija i priznavanju inostranih sertifikata, kao i uvođenje novog tipa kvalifikacija tj. mikrokvalifikacija koje su potrebne tržištu rada. U tom cilju Nacrtom zakona je predviđeno da, umjesto organizatora obrazovanja odraslih, za sprovođene ispita za provjeru znanja, vještina i kompetencija za sticanje stručne kvalifikacije nadležan je Ispitni centar. Takođe se propisuje nadležnost Centra za stručno obrazovanje u postupku priznavanja inostranih sertifikata o stečenim stručnim kvalifikacijama za koje su do sada bili nadležni organizatori obrazovanja odraslih. Na navedeni način će se unaprijediti kvalitet i efikasnost ovih postupaka i poboljšati pravna sigurnost kandidata, odnosno podnosilaca zahtjeva i u cjelini poboljšati sistem sticanja stručnih kvalifikacija.

Nacrtom zakona se po prvi put uvodi mogućnost sticanja mikrokvalifikacija kojima se potvrđuju učenja nakon kratkih obuka. Mikrokvalifikacije ciljano pomažu pojedincima u sticanju znanja, vještina i kompetencija koje su im potrebne za lični i profesionalni razvoj. Radi se o kvalifikacijama male kreditne vrijednosti, ali koje treba da omoguće brže sticanje novih znanja, vještina i kompetencija koje su potrebne tržištu rada. Ovakav tip kvalifikacija je u skladu sa Preporukom o evropskom pristupu mikrokvalifikacijama za cjeloživotno učenje i zapošljivost, koju je donio Savjet Evropske unije 2022. godine, a kojom se nastoji poduprijeti razvoj, sprovođenje i priznavanje mikrokvalifikacija, kvalitet njihovog sticanja i transparentnost tog postupka.

**III Objašnjenje osnovnih pravnih instituta**

Nacrtom zakona je predviđeno da se nacionalne stručne kvalifikacije u oblasti visokog obrazovanja stiču na osnovu posebnog programa obrazovanja koji je akreditovala nadležna Agencija, tj. da je taj program osnov za razvijanje stručne kvalifikacije u oblasti visokog obrazovanja, čime je napravljen izuzetak u odnosu na druge stručne kvalifikacije koje su zasnovane na standardu zanimanja i standardu kvalifikacije.

Nacrtom zakona se definišu mikrokvalifikacije kao stečeno znanje vještine i kompetencije koje polaznik stiče na osnovu jednog ili više ishoda učenja i određuje njihov obim od 1 do 5 kredita CSPK-a, nakon završenog programa obrazovanja odraslih kod licenciranog organizatora obrazovanja, koji se donosi u skladu sa posebnim propisom, koje se dokazuju potvrdom o stečenoj mikrokvalifikaciji i uvažavaju u postupku sticanja nacionalne stručne kvalifikacije.

Umjesto dosadašnjih ključnih vještina, Nacrtom zakona je predviđeno da se ključne kompetencije (u oblasti informacionih i komunikcionih tehnologija, stranih jezika i sl, bitne za obavljanje poslova u okviru zanimanja), obima 1 do 5 CSPK-a, dokazuju potvrdom o stečenoj ključnoj kompetenciji, te da se stiču u skladu sa ovim zakonom, i takođe se uvažavaju u postupku sticanja stručne kvalifikacije.

Nacrtom zakona se na drugačiji način uređuju nadležnosti u postupku sticanja nacionalnih stručnih kvalifikacija, kao i uređuju nadležnosti u sticanju mikrokvalifikacija i ključnih kompetencija, uređuje materija priznavanja inostranih sertifikata i inostranih potvrda, definišu uslovi u pogledu godina života i drugi uslovi za njihovo sticanje.

Naime, umjesto dosadašnjeg uslova za sticanje stručne kvalifikacije od najmanje 17 godina života, nacrtom zakona je predviđen uslov da lice koje stiče navedene kvalifikacije ima najmanje 15 godina života, što je u skladu sa propisima kojima se definiše pojam odraslih, kao i precizira pojam stranca koji može steći kvalifikaciju u skladu sa posebnim propisima. Takođe, Nacrtom zakona je definisano da, umjesto organizatora obrazovanja odraslih, Centar za stručno obrazovanje vrši priznavanje inostranih sertifikata o stečenoj stručnoj kvalifikaciji, kao i inostranih potvrda o stečenoj mikrokvalifikaciji, te da u tom postupku, Centar obrazuje komisiju na čiji predlog donosi rješenje o priznavanju, u skladu sa propisanim kriterijumima, u roku od 30 dana od dana podnošenja zahtjeva u skladu sa Zakonom o upravnom postupku. Takođe se precizira da priznavanje inostranih sertifikta, odnosno potvrda o stečenoj mikrokvalifikaciji u oblasti visokog obrazovanja vrši ustanova visokog obrazovanja u skladu sa svojim aktom.

Pored navedenog, Nacrtom zakona je takođe predviđeno da se postupak za sticanje stručne kvalifikacije, odnosno mikrokvalifikacije, kao i priznavanje inostranog sertifikata, pokreće zahtjevom. Zahtjev za provjeru za sticanje nacionalne stručne kvalifikacije podnosi se Ispitnom centru, preko organizatora obrazovanja kod kojeg je polaznik završio program, odnosno direktno Ispitnom centru ukoliko se stiče kvalifikacija direktnom provjerom znanja vještina i kompetencija kod Ispitnog centra. Nacrtom zakona se precizira i da, ukoliko nema licenciranog organizatora obrazovanja, zahtjev za direktnu provjeru se podnosi Ispitnom centru, a kandidat je u tom slučaju dužan da obezbijedi uslove da se ispit obavi kod odgovarajućeg pravnog lica koje obavlja djelatnost u skladu sa zakonom, čime će se prevazići problem koji je do sada bio prisutan da se i u slučaju kada nema odgovarajućeg licenciranog organizatora obrazovanja, kandidatu omogući sticanje stručne kvalifikacije.

Nacrtom zakona se predviđa da se zahtjev za provjeru za sticanje mikrokvalifikacije podnosi organizatoru obrazovanja kod kojeg je polaznik završio program obrazovanja, odnosno ustanovi visokog obrazovanja za sticanje mikrokvlifikacija u oblasti visokog obrazovanja.

Takođe, propisuju se i nadležnosti za obrazovanje ispitne komisije za sticanje stručnih kvalifikacija, odnosno mikrokvalifikacija. Naime, u postupku sticanja stručne kvalifikacije ispitnu komisiju, umjesto organizotora obrazovanja, obrazuje Ispitni centar od licenciranih ispitivača sa liste ispitivača, a u slučaju da nema licenciranih ispitivača za odgovarajuću stručnu kvalifikaciju, ispitivač je licencirani ispitivač za srodnu oblast, čime se omogućava nesmetani postupak sticanja stručne kvalifikacije.

Ovim zakonom se definiše da provjeru znanja, vještina i kompetencija za sticanje mikrokvalifikacije vrši komisija koju obrazuje organizator obrazovanja odraslih, a komisiju čine ispitivači koji ispunjavaju uslove utvrđene programom obrazovanja za određenu mikrokvalifikaciju, od kojih dva člana određuje organizator obrazovanja, a jednog člana određuje Centar za stručno obrazovanje. Bliži način postupak provjere i način rada i druga pitanja za rad komisije propisuje Ministarstvo nadležno za poslove prosvjete, dok se u oblasti visokog obrzovanja, provjera znanja, vještina i kompetncija za sticanje mikrokvalifikacije vrši u skladu sa aktom ustanove visokog obrazovanja.

U skladu sa izmjenama predviđenim Nacrtom zakona da Ispitni centar vrši provjeru znanja za sticanje stručne kvalifikacije, uređena je i materija koja se odnosi na nadležnost za izdavanja sertifikata. Naime, Nacrtom zakona je predviđeno da Ispitni centar izdaje sertifikat kandidatu koji je uspješno završio ispit za sticanje nacionalne stručne kvalifikacije do nivoa visokog obrazovanja, dok potvrdu o stečenoj mikrokvalifikaciji i ključnoj kompetenciji izdaje organizator obrazovanja. Takođe, prigovor na utvrđeni uspjeh na ispitu za sticanje stručne kvalifikacije do nivoa visokog obrazovanja podnosi se Ispitnom centru, odnosno organizatoru obrazovanja u postupku za sticanje mikrokvalifikacije, odnosno ključne kompetencije.

**IV Usklađenost sa evropskim zakonodavstvom**

a) Usklađenost predloga propisa sa primarnim izvorima prava Evropske unije:

UFEU - Dio treći, politika i unutrašnje akcije Unije, Glava XII, obrazovanje, stručno osposobljavanje, omladina i sport, član 165 i 166 - potpuno usklađeno;

b) Usklađenost predloga propisa sa sekundarnim izvorima prava Evropske unije

32001H0166

Preporuka Evropskog parlamenta i Savjeta od 12. februara 2001. godine o evropskoj saradnji u području ocjenjivanja kvaliteta školskog obrazovanja

(2001/166/EZ) - potpuno usklađeno;

**Preporuka o evropskom pristupu mikrokvalifikacijama za cjeloživotno učenje i zapošljivost.**  **(2022/C 243/02)** - potpuno usklađeno

c) Usklađenost predloga propisa sa ostalim izvorima prava Evropske unije: Ne postoji izvor prava Evropske unije ove vrste sa kojim bi se predlog propisa mogao uporediti radi dobijanja stepena njegove usklađenosti.

**V Procjena finansijskih sredstava za sprovođenje propisa**

Za sprovođenje ovog zakona nijesu potrebna posebna sredstva iz Budžeta Crne Gore**.**